Tannhäuser
"Tannhäuser" (originaalis Tannhäuser und der Sängerkrieg auf Wartburg – 'Tannhäuser ja Wartburgi lauluvõistlus') on Richard Wagneri romantiline ooper (Grosse romantische Oper) kolmes vaatuses Wagneri enda libretoga. Esiettekanne toimus 19. oktoobril 1845 Dresdeni Königliches Hoftheateris. Väljatulekul oli teos Saksamaal tähelepanuväärselt menukas. Vaatamata solistidele esitatavatele suurtele nõudmistele oli 1850. aastate keskel enam kui 40 Saksamaa teatri mängukavas. Esimesed osatäitjad olid Joseph Tichatschek (Tannhäuser), Wilhelmine Schröder-Devrient (Venus), Johanna Jachmann-Wagner (Elisabeth), Georg Wilhelm Dettmer (Hermann), Anton Mitterwurzer (Wolfram), Anton Curty (Heinrich), Karl Risse (Reinmar). Dirigeeris Richard Wagner.